**Liria e fesë: Eksperti i Kombeve të Bashkuara për të drejtat e njeriut njofton vizitën**

**e tij të parë zyrtare në Shqipëri**

GJENEVË / TIRANË (4 maj 2017) - Politikat dhe praktikat e Shqipërisë për të promovuar dhe mbrojtur lirinë e fesë ose besimit do të vlerësohen nga Raportuesi i Posaçëm i Kombeve të Bashkuara, Ahmed Shaheed, gjatë një vizite zyrtare nga data 8-17 maj.

“Mezi pres ta vizitoj Shqipërinë për të mësuar për bashkëjetesën e feve dhe besimeve të ndryshme, si dhe për shembujt pozitivë të promovimit të tolerancës fetare në vend”, tha eksperti i pavarur i ngarkuar nga Këshilli i Kombeve të Bashkuara për të Drejtat e Njeriut për vlerësimin dhe raportimin e situatës së lirisë së fesë ose besimit në të gjitha vendet.

Mandati i Raportuesit të Posaçëm kërkon po ashtu që ai të identifikojë pengesat ekzistuese dhe të reja në gëzimin e të drejtës së lirisë së fesë ose besimit dhe të paraqesë rekomandime specifike për t'i kapërcyer ato.

“Do të jetë një mundësi e ardhur në kohë e duhur për mua për të rishikuar lirinë e fesë ose besimit në lidhje me çështjet e gjinisë, grave, fëmijëve dhe pakicave fetare apo besimit”, tha z. Shaheed, i cili viziton vendin me ftesë të qeverisë shqiptare.

Gjatë vizitës së tij nëntëditore, eksperti do të takohet edhe me zyrtarë të qeverisë, liderë fetarë, organizata fetare, OJQ, përfaqësues nga shoqëria civile dhe agjencitë e OKB-së në Tiranë, Shkodër dhe Korçë, ndërmjet vendeve të tjera në Shqipëri.

Z. Shaheed do të ndajë me mediat gjetjet e tij paraprake në një konferencë **për shtyp** në ditën e fundit të misionit, të mërkurën më 17 maj në ora 12:00 në Hotel Tirana International (Sheshi Skënderbej, 8, Tiranë), në sallën Onufri. Pjesëmarrja në konferencën për shtyp është rreptësisht e kufizuar vetëm për gazetarët.

Raporti përfundimtar i Raportuesit të Posaçëm do të paraqitet përpara Këshillit të të Drejtave të Njeriut në mars të vitit 2018.

FUNDI

***Z. Ahmed Shaheed*** *(Maldive) është caktuar si* [*Raportues i Posaçëm për lirinë e fesë dhe besimit*](https://www.ohchr.org/EN/Issues/FreedomReligion/Pages/FreedomReligionIndex.aspx)  *nga Këshilli i Kombeve të Bashkuara për të Drejtat e Njeriut në vitin 2016. Z. Shaheed është Profesor vizitues në Universitetin e Essex-it, në Mbretërinë e Bashkuar; ish anëtar i Komisionit Presidencial në Maldive për Hetimin e Korrupsionit; dhe këshilltar për politikat e jashtme për Presidentin e Maldiveve. Ai ka qenë Ministër i Jashtëm i Maldiveve nga viti 2005 deri në vitin 2007 dhe nga viti 2008 deri në vitin 2010. Ai ka udhëhequr përpjekjet e vendit të tij për të nënshkruar dhe ratifikuar të nënta konventat ndërkombëtare për të drejtat e njeriut dhe për t’i zbatuar ato në ligj dhe në praktikë. Z. Shaheed është ish Raportuesi i Posaçëm për situatën e të drejtave të njeriut në Iran.*

*Raportuesit e Posaçëm janë pjesë e asaj që njihet me emërtimin* [*Procedura të Posaçme*](https://www.ohchr.org/EN/HRBodies/SP/Pages/Welcomepage.aspx) *të Këshillit për të Drejtat e Njeriut. Procedurat e Posaçme, trupa më e madhe e ekspertëve të pavarur në sistemin e të drejtave të njeriut në OKB, është një emërtim i përgjithshëm që përdoret për mekanizmat e pavarur të Këshillit për mbledhjen e fakteve dhe monitorimin që trajtojnë ose situatat specifike të një vendi, ose çështje tematike në të gjithë botën. Ekspertët e mandatuar në kuadër të Procedurave të Posaçme punojnë vullnetarisht. Ata nuk janë pjesë e stafit të OKB-së, janë të pavarur nga çdo qeveri ose organizatë dhe shërbejnë në cilësinë e tyre si individë.*

*Të Drejtat e Njeriut të Kombeve të Bashkuara, faqja për* [*Shqipërinë*](https://www.ohchr.org/EN/Countries/ENACARegion/Pages/ALIndex.aspx)

*Për më shumë informacion dhe për kërkesa nga media:*

***Në Gjenevë (përpara dhe pas vizitës):*** *Znj. Maken Tzeggai (+41 22 917 9889 / [mtzeggai@ohchr.org](mailto:mtzeggai@ohchr.org)) ose shkruani në adresën [freedomofreligion@ohchr.org](mailto:freedomofreligion@ohchr.org)*

***Në Tiranë (gjatë vizitës):*** *Znj. Nora Kushti (+355 69 20 90 253 / [nora.kushti@undp.org](mailto:nora.kushti@undp.org)), ose Znj. Maken Tzeggai (+41 79 444 6129 / [mtzeggai@ohchr.org](mailto:mtzeggai@ohchr.org))*

Për **kërkesa nga media** lidhur me ekspertët e tjerë të pavarur të OKB-së:

Z. Xabier Celaya – Komunikimi me Mediat (+ 41 22 917 9383 / [xcelaya@ohchr.org](mailto:xcelaya@ohchr.org))

**Tag dhe share në - Twitter:** [**@UNHumanRights**](http://twitter.com/UNHumanRights) **dhe Facebook:** [**unitednationshumanrights**](https://www.facebook.com/unitednationshumanrights)